Stabæk til bunns, Tromsø til topps
2. oktober i fjor slo Stabæk Sarpsborg 2-0. Det var forrige seier i eliteserien. Og mannskapet til Petter Belsvik har startet årets sesong svakt. Ett poeng på tre kamper, og 1-8 i målforskjell. - Det er ikke tungt å være trener, men vi har mye å jobbe med. Jeg håper å ta de stegene kjapt så vi kan klatre, sier Stabæk-trener Petter Belsvik. Til tider herjet Tromsø med gjestene fra Bærum. Etter bra start på kampen, og en flott sjanse til Adnan Haidar som Benny Lekström fikk slått til corner, tok hjemmelaget fullstendig over. Etter 19 minutter stupheadet Magnus Andersen inn 1-0 på vakkert vis etter innlegg fra Hans Åge Yndestad. 2-0 kom sekunder før pause. Og etter vedvarende Tromsø-press. Zdenek Ondrasek avsluttet - Jan Kjell Larsen reddet - men returballen hamret Kara Mbodji kontant i mål. Stabæk hadde et par brukbare muligheter etter sidebytte. Blant annet et kanonskudd fra Bjarni Eiriksson. Men da Hans Norbye spurtet med ballen i beina mot en forfjamset Jan Kjell Larsen, og klinte til i motsatt kryss, var løpet kjørt på vinterlige Alfheim stadion. Hans Norbye var naturlig nok fornøyd med scoringen sin. - Jeg fikk en ball igjennom, så gikk og gikk jeg. Per Mathias Høgmo har bedt meg følge med på (Barcelonas) Daniel Alves, og jeg følte vel at den avslutningen ikke var så mye dårligere, sier en meget fornøyd høyreback.
(Tromsø-Stabæk 3-0) Stabæk har spilt ni eliteseriekamper uten seier. I kveld var de sjanseløse mot Tromsø.